กูรูทองตปท.ชี้2พันดอลล์สิ้นปี
ผู้เชี่ยวชาญทองต่างประเทศมองราคาทองสิ้นปีนี้มีโอกาสเห็น 2,000 เหรียญสหรัฐ
27 มี.ค. 2555

ผู้เชี่ยวชาญทองต่างประเทศมองราคาทองสิ้นปีนี้มีโอกาสเห็น 2,000 เหรียญสหรัฐ 
นายเจฟฟรีย์ นิโคลส์ ผู้เชี่ยวชาญการลงทุนในทองคำและอดีตผู้จัดการตลาดซื้อขายสินค้าล่วงหน้าในสหรัฐอเมริกา กล่าวในงานสัมมนา “ทิศทางเศรษฐกิจและการลงทุนในทองคำ ท่ามกลางความผันผวน” ว่า ในระยะสั้นราคามีโอกาสปรับตัวลดลงแตะระดับ 1,522 เหรียญสหรัฐต่อออนซ์ได้ แต่ระยะยาวมีทิศทางขาขึ้น โดยประเมินว่าปลายปีนี้หรือต้นปีหน้ามีโอกาสเห็นระดับ 2,000 เหรียญสหรัฐ 
สำหรับแนวโน้มในระยะ 2-3 ปีข้างหน้า ยังมีโอกาสเห็นราคาระดับ 3,000 เหรียญสหรัฐ และค่อยๆ ไต่เพิ่มขึ้นทดสอบระดับ 4,000 เหรียญสหรัฐ และท้ายที่สุด 5,000 เหรียญสหรัฐ ตามลำดับ
สาเหตุที่สนับสนุนราคาทองคำปรับตัวขึ้นเกิดจากหลายปัจจัย คือ 1.สหรัฐและกลุ่มประเทศยุโรปได้ใช้การดำเนินนโยบายการเงินผ่อนคลาย ทำให้มีสภาพคล่องเข้าสู่ระบบมากขึ้น 2.ความต้องการทองคำในจีนยังคงขยายตัวสูงต่อเนื่อง แม้เศรษฐกิจจีนจะมีการขยายตัวลดลงเหลือ 7.5% จากเดิม8% 3.กลุ่มธนาคารกลางประเทศต่างๆ กลับเข้าสะสมทองคำจากที่เคยมีสถานะเป็นผู้ขายในระดับ 400-500 ตัน เมื่อ 2-3 ปีก่อนหน้านี้ ไม่ว่าจะเป็นจีน รัสเซีย และอินเดีย เป็นต้น 
4.ช่องทางการลงทุนหลากหลายได้ผลักดันให้ราคาทองคำมีโอกาสขยับตัวสูงขึ้น เช่น ตลาดอนุพันธ์ซึ่งได้รับความนิยมอย่างมาก และผู้ลงทุนบุคคลและผู้ลงทุนสถาบัน เช่น กองทุนบำเหน็จบำนาญของสหรัฐมีการขยายช่องทางลงทุน จึงเห็นภาพการเข้ามาสะสมเพิ่มขึ้น 
อย่างไรก็ตาม ในระหว่างนี้ก็มีโอกาสปรับตัวลดลง หากเกิดวิกฤตน้ำมันอาจส่งผลกระทบต่อเศรษฐกิจและราคาทองลดลง
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX กล่าวว่า ช่วง 3 เดือนแรกของปีนี้ พบว่าสัญญาซื้อขายทองล่วงหน้า (โกลด์ฟิวเจอร์ส) เฉลี่ยอยู่ที่ 1.4 หมื่นสัญญาต่อวัน อ่อนตัวลงเมื่อเทียบเฉลี่ยของปี 2554 อยู่ที่ 1.6 หมื่นสัญญา หรือคิดเป็นมูลค่า 1.1 หมื่นล้านบาทต่อวัน